Kommer ná China regulasies oor renosterhoring verslapArgieffoto (Foto: Rhino Horn Auction) Die Chinese regering het Maandag aangekondig dat die gebruik van tierbeen en renosterhoring wettig vir medisinale doeleindes aangewend kan word. Die binnelandse handel in antieke tier- en renosterprodukte is ook nou onder sekere omstandighede wettig. Luidens die regering se aankondiging mag dié dierprodukte slegs afkomstig wees van diere wat in aanhouding geteel is. Die Wêreldnatuurfonds (WWF) het sy ernstige kommer hieroor uitgespreek en ŉ dringende beroep op China gedoen om die volledige verbod op die handel in tierbeen en renosterhoring in plek te hou. “Dit is noodsaaklik vir die bewaring van dié ikoniese spesies. Dit moet uitgebrei word om die handel in alle tier-ledemate en ‑produkte te dek,” het Andrea Weiss, mediabestuurder van die WWF, gesê. Weiss meen dit is uiters kommerwekkend dat China dié 25 jaar oue verbod gedeeltelik gelig het en ŉ handel “wat verwoestende gevolge wêreldwyd sal inhou”, toelaat. “Die handeldryf in tierbeen en renosterhoring is in 1993 verban. Die hervat van ŉ wettige mark vir die produkte is ŉ reuse‑terugslag in die pogings om hierdie diere in die natuur te bewaar.” Weiss meen China se ondervinding met die binnelandse ivoorhandelbedryf het getoon hoe moeilik dit is om wettige en onwettige markte vir ivoor te beheer. “Nie net kan dit lei tot die risiko van die wettige handel wat as dekmantel gebruik kan word vir onwettige handel nie, die beleid sal ook die aanvraag wat sedert die verbod afgeneem het, weer stimuleer.” Die WWF meen selfs al word die handel tot antieke produkte en gebruik in hospitale beperk, sal dié handel verwarring onder gebruikers veroorsaak oor wat onwettig is en wat nie. Luidens die Chinese regering kan renosterhorings en tierbene wat in medisinale navorsing of genesing gebruik word net van teelplase afkomstig wees – dit sluit nie diere in wat in dieretuine grootgemaak is nie. “Verkope, invoere en uitvoere van produkte wat as kulturele artefakte geklassifiseer is en die vervoer daarvan vir kulturele skakeling, sal gemagtig word deur die ministerie van kultuur en toerisme en die staatsadministrasie van kulturele erfenis,” lui die aankondiging. “Met die tier- en renostergetalle in die natuur wat so laag is en soveel bedreigings in die gesig staar, is die wettigmaking van [handel dryf in] hul ledemate net ŉ té groot risiko vir China. Die besluit is in teenstelling met die leierskap wat China onlangs getoon het met die takel van die onwettige handel in natuurlewe, waaronder die sluiting van hul binnelandse ivoormark.” Die regering het egter gesê hul mandaat sluit die aantekening van die huidige hoeveelheid produkte asook dié in private besit in. “Produkte wat onwettig bekom is, sal gekonfiskeer word en produkte in individuele versamelings mag nie weer mee handel gedryf word nie.” Die WWF dring daarop aan dat China ŉ duidelike plan en tydlyn uiteensit vir die sluiting van bestaande tier-teelfasiliteite wat vir kommersiële doeleindes gebruik word.